जहां तक शूटिंग की बात है तो मुंबई की टीम के रायपुर पहुंचते ही हम सब सीधे सरायपाली के लिए रवाना हो गए। फिल्म का मुहूर्त शॉट देने सरायपाली के राजा और विधायक श्री महेंद्र बहादुर सिंह ने तत्कालीन मध्यप्रदेश के मुख्यमंत्री पं. श्यामाचरण शुक्ल को आमंत्रित किया था। किसी कारणवश वह नहीं आ पाए तो उनकी जगह उनके छोटे भाई पं.विद्याचरण शुक्ल ने मुहूर्त शॉट दिया। वहां सुन-सुन मोर मया पीरा के संगवारी रे, झन मारो गुलेल और आज अधरतिया मोर फूल बगिया जैसे गाने जफर अली फरिश्ता और गीता कौशल पर फिल्माए गए। चूंकि कान मोहन और रंजीता ठाकुर की भूमिका दुख झेलने वाली थी इसलिए उन पर गाने नहीं फिल्माए गए।